Kommissionens beslutning

af 6. juli 2001

om femte ændring af beslutning 2001/356/EF om beskyttelsesforanstaltninger mod mund- og klovesyge i Det Forenede Kongerige

(meddelt under nummer K(2001) 1791)

(EØS-relevant tekst)

(2001/518/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporter om udbrud af mund- og klovesyge i Det Forenede Kongerige vedtog Kommissionen beslutning 2001/356/EF om beskyttelsesforanstaltninger mod mund- og klovesyge i Det Forenede Kongerige(4), senest ændret ved beslutning 2001/437/EF(5).

(2) Ved Rådets direktiv 85/511/EØF(6), senest ændret ved akten vedrørende Østrigs, Finlands og Sveriges tiltrædelse, blev der indført EF-foranstaltninger for bekæmpelse af mund- og klovesyge.

(3) I nogle tilfælde forsendes blandede ladninger af forskellige animalske produkter, der hver må forsendes fra Det Forenede Kongerige, fra supermarkeders distributionscentre i Storbritannien. For tiden kræver dette, at hver enkelt produkt ledsages af et certifikat eller handelsdokument som fastsat i beslutning 2001/356/EF.

(4) For at lette sådanne distributionscentres håndtering af andre produkter end fersk kød, hakket kød og kødtilberedninger er det hensigtsmæssigt, at overensstemmelse med kravene i beslutning 2001/356/EF anføres i det handelsdokument, der ledsager sådanne blandede sendinger, og som attesteres ved vedhæftelse af en kopi af et officielt veterinærcertifikat, der bekræfter, at forsendelsesstedet råder over et system for at sikre, at varer kun kan forsendes, hvis der kan spores tilbage til dokumentbevis for deres overensstemmelse med beslutning 2001/356/EF, og at dette system er blevet undersøgt og fundet tilfredsstillende.

(5) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I artikel 9 i beslutning 2001/256/EF indsættes som stk. 3. "I tilfælde af produkter til detailsalg til den endelige forbruger kan myndighederne i Det Forenede Kongerige tillade, at blandede sendinger af andre produkter end fersk kød, hakket kød og kødtilberedninger, der hver må forsendes i overensstemmelse med denne beslutning, ledsages af et handelsdokument, der attesteres ved vedhæftelse af en kopi af et officielt veterinærcertifikat, der bekræfter, at forsendelsesstedet råder over et system for at sikre, at varer kun kan forsendes, hvis der kan spores tilbage til dokumentbevis for deres overensstemmelse med denne beslutning, og at dette system er blevet undersøgt og fundet tilfredsstillende. Attesten for sporingssystemet indeholder en henvisning til denne beslutning, gælder i 30 dage, angiver udløbsdatoen og fornys kun efter at virksomheden er blevet undersøgt med tilfredsstillende resultater. Myndighederne i Det Forenede Kongerige meddeler de andre medlemsstater og Kommissionen listen over virksomheder, de har godkendt i medfør af disse bestemmelser."

Artikel 2

Medlemsstaterne ændrer de foranstaltninger, de anvender i handelen, for at bringe dem i overensstemmelse med nærværende beslutning. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 6. juli 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 125 af 5.5.2001, s. 46.

(5) EFT L 154 af 9.6.2001, s. 66.

(6) EFT L 315 af 26.11.1985, s. 11.